Василий Жуковски
Песен

Превод от руски: Янко Димов, —

chitanka.info

Чаровен свят на дните прежни,

защо сега възкръсваш ти?

Кой буди спомените нежни

и замълчалите мечти?

Далечен поздрав чу душата,

познат гледец я позова.

И стана зримо в тишината

незримото преди това.

О, минало, защо с тревога

се свиваш в моите гърди?

Дали на прежното ще мога

да кажа твърдо: п а к  б ъ д и?

Копнежа си по красотата

ще видя ли — сияещ, нов,

и на живота голотата

ще облека ли пак с любов?

Защо душата ми се стрелва

към дни, отлитнали назад?

Пустинен край не се населва.

Не връща се отминал свят.

Но има там  Е д и н  безгласен

свидетел на изминал път.

И с него всички дни в прекрасен,

единен светъл гроб лежат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.